**Høringssvar fra Distrikt Bakkegården**

Efter gennemgang af forslag til besparelser i forhold til budgettet sender vi her et høringssvar.

Nøglesystem:

Der er flere steder i fritvalg hvor der er sat nøgleboks på ved borgernes hoveddør til opgang fx Flintebjerg alle 7. Vi indtaster en kode og kommer ind i opgangen. Ved de borgere som ikke selv kan lukke op til lejligheden kan der sættes en nøgleboks op hvor der bruges en personlig kode, Der kræves derfor ikke en systemnøgle for at komme ind til borger. Kunne det være den generelle løsning fremover?

I øvrigt kan ressourcestærke borgere og pårørende evt. selv anskaffe boksen.

Kompressionsstrømper:

Vedrørende at sove med strømper. Der er forståelse for, at det er et forslag hvor der kan spares.

Vi tænker dog at det altid skal være en lægelig vurdering hos den enkelte og ikke visiterende enhed.

Sygeplejeklinik:

Dette oplever vi er en god idé. Men det skal præsenteres som 1. prioritet når en borger visiteres ydelser, da det er svært for personalet at argumentere for klinik, når vi allerede har været i hjemmet.

Herunder tænker vi særligt også ny opererede grå stær patienter og blodtryksprofiler mm.

Øget klimaindsats:

Vi støtter absolut klimaindsatsen og undrer os meget over kontinuerlig leasing af dieselbiler, særligt i byområderne.

Tilpasning af antallet af ældreboliger med kald på Bakkegården:

Vi oplever at det giver god mening at nedlægge boliger på Bakkegården, da kommunen bruger mange penge på ”husleje” i tomme boliger.

Hvis man omlægger til alm bolig, kan de borgere der flytter ind, som har brug for hjælp, modtage hjælp fra fritvalgs-området.

Nedlæg Aldershvile:

Dette mener vi giver god mening, da det er en god besparelse og meget få det påvirker.

Omlægning af cafetilbud:

Vi oplever at mange borgere er ensomme og har svært ved at finde steder hvor de kan opsøge netværk.

På centrene der har cafe tilbud, oplever vi at de ”socialt udsatte” og ensomme ældre borgere søger tilbuddene.

At blive socialt isoleret, skaber store konsekvenser for borgerne, som i længden får brug for mere hjælp – grundet immobilitet og mangel på kognitiv stimuli.

Vi mener at tilbuddene i forvejen er mangelfulde.

Forøgelse af pris på mad:

Kostpakken på plejehjem er i forvejen alt for høj ift hvad en folkepension ligger på.

Madservice er lige steget og vi risikerer at nogle vælger det fra. Konsekvensen af mangel på sund og varieret kost kan i længden komme til at koste flere penge.

Vi oplever i forvejen at borgerne kan finde på at dele portionen i 2, så de sparer penge.

Så observeres der vægttab og igangsættes indsatser som involverer flere faggrupper på dette, som er en bekostelig affære.

Tilpasning af rengøringshyppighed:

Vi oplever at denne besparelse kan være relevant, hvis man er meget opmærksom på en individuel vurdering af borgeren.

Reduktion af vedligeholdende træning samt kørsel:

Der blev allerede for omkring 5 år siden i forbindelse med omstruktureringen reduceret væsentligt i trænings- og aktivitetstilbud til Randers Kommune. Dette var allerede dengang en væsentlig forringelse i borgernes mulighed for at vedligeholde fysisk, socialt og kognitivt funktionsniveau.

Man kan henlede opmærksomheden på tiden under Covid-19, hvor al vedligeholdende aktivitet og træning blev lukket ned; her oplevedes i høj grad, at borgernes funktionsniveau dalede, hvilket resulterede i øget hjemmeplejebehov. Dette vil sandsynligvis gentage sig, hvis man reducerer for meget i vedligeholdende aktiviteter.

Ovenstående kan også ses i sammenhæng med, at der også foreslås at reducere § 140 tilbud, hvor der foreslås reducering i genoptræningstilbud i såvel Rehabiliteringsenheden som på Genoptræningscenter Randers i Nellemann-huset.

Randers Kommune er stor geografisk, med flere små landområder/bysamfund, hvorfra der er langt til centrum. De borgere, som har brug for den vedligeholdende træning/aktivitet, har oftest ikke ressourcer hverken kognitivt, fysisk eller økonomisk til at transportere sig til/fra træning/aktivitet, hverken over kort eller lang afstand. Derfor vil der ikke være mange borgere, der kan benytte de centrale aktiviteter, hvis der reduceres i transportmuligheder.

Der er desuden mange af de dårligste borgere, som ikke er i stand til at forlade hjemmet og som har behov for træning i hjemmet. Der er allerede reduceret markant i denne hjemmetrænings-mulighed, hvilket udelukker mange borgere fra at modtage terapeutfaglig træning.

Hvis man vælger at reducere yderligere i § 140 træningstilbud samtidig med de vedligeholdende aktiviteter og transportmulighederne hertil/fra, vil det således medføre en væsentlig forringelse af borgernes mulighed for at deltage i nogen form for aktivitet/træningsmulighed. Dette vil, som set under Covid-19, højst sandsynligvis medføre øget hjemmeplejebehov og forringelse af borgers livskvalitet

Dosispakket medicin:

Vi har hele tiden ment at tjek af dosisrulle ikke har givet mening.

Det er bevist at apoteket laver mindre fejl end sundhedspersonale, det giver ikke mening at vi skal tjekke dem.

Forslag til øvrige besparelser:

Omlægning af 3 områder til 2 områder i fritvalg. Argumentet er administrative besparelser.

Vi foreslår at de 65 millioner, som følge af ældreloven, bliver brugt på at begrænse besparelser inden for ældreområdet, frem for at man begynder med nye tiltag.